
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	          Bucureşti, 13 iunie 2012

          PL-x 119/2012


AVIZ

asupra

proiectului de Lege privind administrarea fondului de pensii de către patronate

 şi sindicate
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege privind administrarea fondului de pensii de către patronate  şi sindicate, trimis cu adresa nr. PL-x 119 din 4 mai 2012, înregistrat cu nr.31/310 din 7 mai 2012.
Proiectul de lege a fost adoptat de Senat, în şedinţa din 23 aprilie 2012, în condiţiile articolului 75 alineatul (2) teza a III-a din Constituţia României, republicată, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare. 
Proiectul de lege are ca obiect de reglementare acordarea administrării de către patronate şi sindicate a fondului de pensii de stat. Se propune ca din consiliul de administraţie să facă parte câte o persoană din partea fiecărui patronat şi a fiecărui sindicat, constituit legal şi cu reprezentare naţională.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 13 iunie 2012.

Membrii Comisiei au examinat proiectul de lege supus avizării, expunerea de motive, punctul de vedere al Guvernului, transmis cu adresa nr.2751 din 2 decembrie 2011, conform căruia Guvernul nu susţine adoptarea iniţiativei legislative şi avizul negativ al Consiliului Legislativ, aviz cu nr.1193 din 14 noiembrie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de lege, întrucât administrarea sistemului public de pensii este deja reglementată de Legea nr.263/2010 privind sistemul unitar de pensii publice care, la art.4 alin.(2), stabileşte că administrarea sistemului public de pensii se realizează prin Casa Naţională de Pensii Publice şi casele de pensii sectoriale. Dreptul la asigurări sociale este garantat de stat şi se exercită prin sistemul public de pensii şi alte drepturi de asigurări sociale. Elaborarea unui nou act normativ care să reglementeze aceeaşi materie contravine dispoziţiilor art.16 din legea nr.24/2000 potrivit cărora în procesul de legiferare este interzisă instituirea aceloraşi reglementări în două sau mai multe acte normative. 
În raport de obiectul şi conţinutul reglementării, proiectul de lege face parte din categoria legilor ordinare. 

                             VICEPREŞEDINTE,                          
            SECRETAR,

                                  Florin Iordache                                    Gabriel Andronache

Consilier parlamentar,

Rodica Penescu        

